
ΑΝΤΑΡΣΥΑ Αργολίδας

http://www.antarsya.gr/ 
Από το Άργος ως τον Ασπρόπυργο υψώνουμε τείχη στις κρατικές κι εργοδοτικές δολοφονίες

Διαδήλωση Σάββατο 25.07, στις 12:00, πλ. αγ. Πέτρου, Μουσείο Άργους
Η δολοφονία του 20χρονου Θοδωρή Ζαβραδινού Καραμπαμπά είναι κρατικό έγκλημα που πραγματοποιήθηκε από αστυνομικούς που τον καταδίωξαν και τον γάζωσαν με πάνω από 21 σφαίρες, πυροβολώντας τον πισώπλατα την ώρα που προσπαθούσε να διαφύγει! Δεν αποτελούσε την παραμικρή απειλή. 
Η κυβέρνηση και ο Χρυσοχοΐδης επιδιώκουν οι αστυνομικοί εκτελεστές να πέσουν στα μαλακά. Όμως το γνωστό παραμύθι – που αναπαρήγαγαν τα συστημικά ΜΜΕ – περί εμβολισμού οχημάτων της αστυνομίας και επικίνδυνου ατόμου κατέρρευσε. Ο Θοδωρής ήταν ένας νέος άνθρωπος στο φάσμα του αυτισμού και με 89% αναπηρία που δεν απειλούσε κανέναν. Αντίθετα, ήταν ένας πανικόβλητος νέος άνθρωπος που έτρεχε να σωθεί. Τον εκτέλεσαν εν ψυχρώ απλώς γιατί δεν σταμάτησε σε σήμα τους! 
Κι ύστερα όλος ο εμετικός ακροδεξιός και φασιστικός οχετός με προεξέχοντα τον δήμαρχο Άργους, Μαλτέζος Γιάννης, αλλά και τον πρώην δήμαρχο Άργους, Καμπόσο Δημήτρη, τον πρώην βουλευτή των Σπαρτιατών, Φλώρος Κωνσταντίνος, δε δίστασαν με χυδαιότητα και πρωτοφανή ρατσισμό, μισανθρωπιά και μισαναπηρισμό να ενοχοποιήσουν τον νεκρό και την μητέρα του! 

Με μια πρωτοφανή επίθεση στη μητέρα του δολοφονημένου Θοδωρή, ο δήμαρχος Άργους, την κατηγόρησε ότι δεν τον έδεσε χειροπόδαρα, αλλά τον άφησε να κυκλοφορεί στους δρόμους της πόλης ενώ ήταν αυτιστικός(!!!), την κατηγορεί γιατί δεν απέτρεψε ένα τέτοιο συμβάν και διερωτάται, πώς η μάνα προστάτευσε την κοινωνία. Στην ίδια ανακοίνωση, δίνει όλα τα δίκια στους αστυνομικούς και μάλιστα, ονομάζει τη δολοφονία «λάθος χειρισμό» και δηλώνει την αμέριστη στήριξή του γιατί το Άργος έχει ανάγκη από αστυνόμευση! Από δίπλα και ο πρώην δήμαρχος που όχι μόνο δίνει στήριξη στους δολοφόνους αλλά τους επευφημεί τονίζοντας ότι έκαναν άριστα τη δουλειά τους (ο θάνατος του 20χρονου Θ.Ζ.Κ. είναι το άριστο!), και τους αξίζουν μπράβο και όχι κριτικές και φυλάκιση. 

Η δολοφονία του Θοδωρή είναι ένα ακόμα έγκλημα που καταγράφεται στη μαύρη λίστα της δολοφονικής δράσης της Ελληνικής Αστυνομίας. Άλλωστε ο κατάλογος των θυμάτων της αστυνομικής βίας μόνο τα τελευταία χρόνια είναι μακρύς: Νίκος Σαμπάνης, Κώστας Φραγκούλης, Χρήστος Μιχαλόπουλος, Βασίλης Μάγγος, Γρηγορόπουλος, Κουμής, Κανελλοπούλου, Καλτεζάς, Ζάκι Ζακ, ο μετανάστη διανομέα Μοχάμεντ Καμράν. 
Η ατιμωρησία και το καθεστώς «ασυλίας» που απολαμβάνουν τα σώματα ασφαλείας, οπλίζουν το χέρι των δολοφόνων που δεν διστάζουν να πυροβολούν στο ψαχνό. Η ΕΛΑΣ έχει το πράσινο φως από την πολιτική ηγεσία του Υπουργείου Προστασίας του Πολίτη, του Χρυσοχοΐδη, και της ίδιας της κυβέρνησης της Ν.Δ. που στηρίζει και εφαρμόζει το δόγμα «νόμος, τάξη, κέρδη».

Η ένταση της κρατικής καταστολής αποτελεί αναπόσπαστο στοιχείο της αντιλαϊκής πολιτικής, της έντασης της εκμετάλλευσης, της προετοιμασίας για νέες, πολεμικές συγκρούσεις. Πηγαίνει χέρι χέρι με τις εργοδοτικές δολοφονίες -20.498 τα εργοδοτικά εγκλήματα μόνο το 2025-, στον Ασπρόπυργο, στη Βιολάντα, στο εργοτάξιο του Ελληνικού, στο Πέραμα! 
Δεν μας υπολογίζουν! Για όλους αυτούς είμαστε παράπλευρες απώλειες του κατασταλτικού κράτους και καπιταλιστικού συστήματος που αδιαφορεί για τη ζωή εργαζομένων και νεολαίας γιατί θέτει πάνω από όλα ως ανώτερη ελευθερία όλων των ελευθεριών, την ελευθερία του κέρδους, της ιδιοκτησίας, του εμπορεύματος και του εμπορίου. Γι’ αυτό στους δρόμους ξυλοκοπάει και σκοτώνει η αστυνομία, στους χώρους δουλειάς σκοτώνει το κέρδος και οι εργοδότες! 
Απέναντι σε αυτή τη βαρβαρότητα και τη δυστοπία ορθώνουμε τείχη με τους αγώνες μας, την ανθρωπιά και την αλληλεγγύη. Άλλωστε, στο Άργος και σε ολόκληρη την Αργολίδα, δεν υπάρχει μόνο ο ρατσιστής δήμαρχος, το κράτος και το παρακράτος. Πρώτα και κύρια υπάρχει ο κόσμος του αγώνα που έχει πρωτοστατήσει στις κινητοποιήσεις για ελεύθερους δημόσιους χώρους, ενάντια στο ΤΑΙΠΕΔ, τους πλειστηριασμούς, τα διόδια, τους υδάτινους πόρους, για εργατικά δικαιώματα ενάντια στη 13ωρη σκλαβιά, τους μισθούς, τα κοινωνικά αγαθά και έχει διώξεις για τους αγώνες αυτούς. Δηλώνουμε λοιπόν, ότι δε θα αποδεχτούμε ως κανονικότητα όλη αυτή την αθλιότητα ούτε θα υποταχτούμε!
Ως ΑΝΤΑΡΣΥΑ Αργολίδας θα συμβάλλουμε με όλες μας τις δυνάμεις ώστε και στον νομό μας να λουφάξουν οι φασίστες και η ρητορεία τους, ο θεσμικός ακροδεξιός λόγος, να βρουν χώρο οι σύγχρονες ανάγκες και τα δικαιώματα της εργαζόμενης πλειοψηφίας για Ψωμί, Ειρήνη, Ελευθερία, για κοινωνικά και εργατικά δικαιώματα! 

 Τέρμα στην αστυνομική βία. Όχι στην ασυλία και τη συγκάλυψη των εγκληματικών ενεργειών των αστυνομικών.
· Να τιμωρηθούν παραδειγματικά οι εκτελεστές αστυνομικοί.
·  Να λογοδοτήσουν οι ηθικοί αυτουργοί που είναι η πολιτική ηγεσία και η ηγεσία της αστυνομίας.
·  Κατάργηση των ειδικών σωμάτων ΜΑΤ, ΔΕΛΤΑ, ΔΙΑΣ, ΟΠΚΕ και των πρακτικών που επιτρέπουν ατιμώρητη τη συστηματική αστυνομική βία. Άμεση δικαιοσύνη σε όλα τα θύματα αστυνομικής βίας.
· Να διώξουμε την κυβέρνηση της ΝΔ και την πολιτική της καταστολής και του ρατσισμού

